Гупсысэ куу зиIэ тхакIуэ
Тхыдэтх, философ, тхакIуэ Бейтыгъуэн Сэфарбий и ныбжьыр илъэс 75-рэ зэрырикъуам теухуа творческэ пшыхь щекIуэкIащ Налшык дэт Литературэ салоным. Абы хэтащ тхакIуэхэр, усакIуэ-хэр, Бейтыгъуэным и IэдакъэщIэкIхэр фIыуэ зылъагъухэр, и ныбжьэгъухэр, студентхэр.
А Iуэхур къызэзыгъэпэщар культурологие щIэныгъэхэм я кандидат, Кавказ Ищхъэрэм гъуазджэхэмкIэ и институтым и доцент ЩауэцIыкIу Людмилэщ. Абы пшыхьыр къыщызэIуихым, Сэфарбий и творчествэм литературэм щиубыд увыпIэм тепсэлъыхьащ.
— ТхакIуэр тхыгъэ куэд щеджам деж фIыгъуэшхуэщ, сыт щхьэкIэ жыпIэмэ, ар и IэдакъэщIэкIхэм къытощыжри. Сэфарбий цIыху емызэшщ, ар лэжьыгъэ фIыуэ зылъагъущ. Абы и беягъэ нэхъыщхьэр и гупсысэ купщIафIэхэрщ. Бейтыгъуэныр фэрыщIыгъэм зезыгъэхьхэм ящыщкъым, ар зи Iуэху еплъыкIэ зиIэж, ар жызыIэф тхакIуэщ.
КъыкIэлъыкIуэу къэпсэлъащ философие щIэныгъэхэм я доктор Хъурей Феликс.
— Сэфарбий, гупсысэ щIэщыгъуэ зи бэ цIыхущ. Абы и акъыл жаныр куэдым нос, и дэтхэнэ псалъэри IущыгъэкIэ гъэнщIащ. Бейтыгъуэным и жыIэгъуэхэр псалъэжьхэм яхуэбгъадэмэ ущыуэнукъым. Гупсысэ куу зыщIэлъ дэтхэнэ и сатырри гъащIэм къыхихащи, абыхэм зыкъыщыбоцIыхуж, уаущий, гъуэгугъэлъагъуэ пхуохъу, гъащIэр зыхуэдэр къыбгурагъаIуэ. Ар цIыху Iущщ, дунейпсо литературэм, философием щыгъуазэщи, абыхэм я ныкъусаныгъэхэр къегъуэтыф, дэри абыхэм гу лъыдегъатэ. Ар уасэ зимыIэ лэжьыгъэщ.
КъБР-м и ТхакIуэхэм я зэгухьэныгъэм и тхьэмадэ Беппаев МутIалип къыщыпсалъэм жиIащ зи жыIэгъуэхэр нобэр къыздэсым лъэпкъым къыдекIуэкI цIыху Iущ Къэзанокъуэ Жэбагъы ар хуэбгъадэмэ узэрыщымыуэнур.
ЩIалэгъуалэр еджэным дегъэхьэхыным илъэс куэд щIауэ зэрытелажьэм папщIэ Урысейм Тхылъхэр фIыуэ зылъагъухэм я зэгухьэныгъэм къыбгъэдэкI медаль Бейтыгъуэным пшыхьым щратащ.
Сэфарбий и Iэдакъэ-щIэкIхэр щIэныгъэ и лъэныкъуэкIэ зэпкърихащ КъБР-м и ТхакIуэхэм я зэгухьэныгъэм и унафэщIым и къуэдзэ Тхьэгъэзит Юрий.
Филологие щIэныгъэхэм я доктор, Бейтыгъуэным и ныбжьэгъуфI БакIуу Хъанджэрий къыкIэлъыкIуэу псалъэ иратащ.
— Бейтыгъуэн Сэфарбий нэхъыбэу тхакIуэми тхыдэджми схужыIэнукъым. Ди литературэ гъащIэм увыпIэ щхьэхуэ щызиIэж тхакIуэ зырызхэм ящыщщ ар. Сэфарбий гупсысэ гъэщIэгъуэн иIэщ, куэдым я акъыл здынэмысыным лъоIэсыф икIи зыхещIэ. Дызэса къызэрыгуэкI жыIэгъуэхэмрэ гупысысэхэмрэ я щIагъыбзэхэм гу лъыдегъатэ. ИтIанэ, мыри гъэщIэгъуэнщ, Сэфарбий зэи тхьэусыхэу плъагъунукъым, сыт щыгъуи а зэрынэщхъыфIэщ. УдэгушыIэну яужь уихьэмэ, шэрыуэу жэуап къуетыж. Абы литературэм и жанр нэхъ гугъу дыдэм зрипщытащ. Къыхэгъэщыпхъэщ, ар адыгэбзэми урысыбзэми зэхуэдэу зэрырилажьэри. Сыхуейщ абы и цIэр ди къэралым къыщацIыхуну. Иджыри илъэс куэдкIэ лъэпкъым хуэпсэуну сыхуохъуахъуэ, — зыхуигъэзащ абы Сэфарбий.
Кавказ Ищхъэрэм ГъуазджэхэмкIэ и институтым и студентхэм я уэрэд, къафэ екIухэмкIэ ягъэдэхащ пшыхьыр.
Щомахуэ Залинэ.
Сурэтхэр Къарей
Элинэтрихащ.
